Pap is net vir ontbyt, of hoe? Nie so nie. Jy eet dit sommer vir middag- en aandete ook, en vind dit selfs as fynproewergereg op die spyskaarte van die wêreld se voorste restaurante.
Nie dat ons nie nog altyd versot was op pap nie. Ons is ’n nasie van stywepap, slappap, krummelpap, mieliepap met kaiings vir brekfis en met ’n smoortjie by die braaivleis. Pap bou van kleins af ons spiere en geur selfs ons taal.
As ons heeldag gaste by die SARIE-kantoor onthaal, is dié pap altyd op ons spyskaart. Dis die beste begin vir jou dag.
Die Italianers bak ’n koek met polenta en almal dink dis baie grênd, maar hier in Suid-Afrika het ons al vir jare geel mieliemeel.